# **Bupl Midtsjællands bemærkninger til Prioriteringsforslag budget 2024-2027, Slagelse Kommune**

Bupl Midtsjælland er opmærksom på Slagelse Kommunes yderst vanskelige økonomiske situation. Nedenstående bemærkninger til udvalgte forslag skal ses i lyset heraf.

**Minimumsnormeringer:** På trods af, at byrådet med budget 2023 bevilgede 19,4 mio. til imødekommelse af minimumsnormeringer i 2024 og modtager bloktilskud på 24 mio. i 2024, ser det ifølge Bupl Midtsjællands beregninger ikke umiddelbart ud til at Slagelse kommune vil kunne efterleve loven i 2024, men være temmelig langt fra målet.

Et hvert prioriteringsforslag, der indebærer reduktion i forholdet mellem samlet personaletimetal og samlet børnetal (opgjort i enheder) vil forringe Slagelse Kommunens mulighed for at efterleve loven. Alene af den grund mener Bupl Midtsjælland ikke det giver mening at gå videre med forslagene:

200 Ændring af vægtning af ressourcetildeling – for så vidt angår provenuet.

201 Reduktion i ressourcetildelingen - for så vidt angår provenuet

202 Afskaffelse af aften-/natpasning – for så vidt angår provenuet.

203 Faste lukkeperioder. Synkronisering af alles ferier indebærer ikke en besparelse / mindre behov. Hvis ferielukning alligevel knyttes sammen med en besparelse, vil det forringe muligheden for at efterleve loven om minimumsnormeringer.

357,370,371 Overgang til områdeledelse. Endnu et ledelsesniveau vil indebære flere stillinger, der kun medregnes i normeringsopgørelsen med 85%.

**Bupl Midtsjællands øvrige bemærkninger**:

203 Bupl Midtsjælland har tidligere redegjort for, at der ikke opstår et provenu ved at synkronisere børns ferier. I dag holder ca. 50% af børnene ferie sammen med ca. 50% af medarbejderne i nogle ferieuger og andre 50% børn og 50% medarbejdere i andre uger. Når blot institutionerne har en vis størrelse – og det har de i Slagelse- og der er opmærksomhed på at planlægge medarbejdernes ferier i forhold til det forventede antal fremmødte børn, så vil ferieperioden kunne afvikles uden ressourcespild og med størst muligt hensyn til at børnefamilier selv kan tilrettelægge ferien i forhold til egen arbejdsplads, deleforældre m.m. og dermed holde mest muligt ferie som familie.

201 Reduktion i ressourcetildelingen (andel uddannede) De faglige udfordringer og krav til daginstitutionernes pædagogiske praksis er kun blevet større de seneste år. Flere børn med behov for en særlig indsats og ønske om øget inklusion stiller øgede krav til den pædagogiske faglighed. Der er derfor tværtimod behov for at ændre fordelingen til fordel for flere pædagoger.

357,370 og 371 Områdeledelse. Det er Bupl Midtsjællands erfaring, at der ikke opnås hverken en besparelse, større faglighed, bedre arbejdsmiljøved eller en mere effektiv organisation ved at indføre områdeledelse. Der opstår ikke noget provenu – tværtimod. Eneste umiddelbare fordel må ses i forhold til forvaltningsniveauet, der med områdeledelse får reduceret antallet af mellemledere, forvaltningen skal have en direkte relation til. Hvis det er den reelle udfordring, foreslår Bupl Midtsjælland den løst ved at overveje organiseringen i forvaltningsniveauet og eller ved at udvikle organiseringen af samarbejdet mellem forvaltning og institutionsledere. F.eks. ved øget anvendelse af netværk og arbejdsgrupper som alternativ til blot at indføre endnu et hierarkisk lag.

Andre kommuner i Midtsjælland har haft områdeledelse i en årrække og en del er nu på vej tilbage til selvstændig ledelse af institutioner af en vis størrelse. Slagelse kommune bevarede som en af få kommuner selvstændige ledere og det er Bupl Midtsjællands indtryk, at det har været en stor styrke i forhold til de udfordringer området har stået overfor med tæt på landets dårligste normering.

Efter møde med ledergruppen kan Bupl Midtsjælland konstatere, at der er et udbredt ønske fra ledergruppens side om ikke at blive degraderet og underlagt områdeledelse, men ønske om at bevare selvstændig ledelse. I forhold til de kommende års rekrutteringsudfordring ser BUPL Midtsjælland det i øvrigt som en stor styrke at kunne tilbyde selvstændige lederstillinger.

**Tidlig SFO-start**

Bupl kan ikke anbefale tidlig SFO-start -og slet ikke uden at børnehavenormeringen følger med. Børnene får ikke mindre behov for pædagoger blot fordi de rykkes til et nyt miljø – tværtimod.

Bupl Midtsjælland ser med andre ord ikke noget besparelsespotentiale i tidlig overflytning, men derimod en lang række udfordringer i forhold til organiseringen på den enkelte skole og i den enkelte SFO. Hvis børn overføres før skolestart, fordrer det, at der er egnede selvstændige lokaler, hvor de kan udfolde sig uden at forstyrre undervisningen for alle andre børn. Det skal være muligt at rekruttere pædagoger til opgaven, hvilket vil være meget vanskeligt hvis over overhovedet muligt. Resultatet kan meget nemt blive en pædagogisk discountløsning, der – som det fremgår af prioriteringsforslaget – kan medføre flere ansøgninger om skoleudsættelse.

**Tilbageførsel af permanent budgetudvidelse på klubområdet**

Bupl Midtsjælland har netop i høringssvar vedrørende reorganisering af klubområdet, bemærket at kommunens gode intentioner for udvikling af fritids- og klubområdet ikke vil kunne indfries uden betydelige ekstra ressourcer. Set i det lys, giver det ikke mening at reducere den permanente budgetudvidelse.

Med venlig hilsen

Pia Ungstrup Petersen Sara Nissen

Formand, BUPL Midtsjælland Faglig konsulent, BUPL Midtsjælland